CELEX: E2020P0009
Language: bg
Date: 2020-07-10 00:00:00
Title: Дело, заведено на 10 юли 2020 г. от Надзорния орган на ЕАСТ срещу Кралство Норвегия (Дело E-9/20) 2020/C 275/03

20.8.2020   
            
            
               BG
            
            
               Официален вестник на Европейския съюз
            
            
               C 275/4
            
         
      Дело, заведено на 10 юли 2020 г. от Надзорния орган на ЕАСТ срещу Кралство Норвегия
      (Дело E-9/20)
      (2020/C 275/03)
      На 10 юли 2020 г. пред Съда на ЕАСТ беше заведено дело срещу Кралство Норвегия от Надзорния орган на ЕАСТ, представляван от Stewart Watson, Claire Simpson, Erlend M. Leonhardsen, Catherine Howdle и Carsten Zatschler, в качеството им на представители на Надзорния орган на ЕАСТ, с адрес: Rue Belliard 35, B-1040 Brussels.
      Надзорният орган на ЕАСТ иска от Съда на ЕАСТ:
      
                  1.
               
               
                  Да установи, че като е оставило в сила разпоредби, като например раздел 6-11, параграф 1 и раздел 6-36, параграф 2 от Закона за публичните акционерни дружества, раздел 6-11, параграф 1 от Закона за частните дружества с ограничена отговорност и раздел 7-5 и раздел 8-4, параграф 5 от Закона за финансовите предприятия, Кралство Норвегия не е изпълнило задълженията си по членове 31 и 28 от Споразумението за ЕИП, член 1, параграф 1 от акта, посочен в точка 2 от Приложение V към Споразумението за ЕИП (Регламент (ЕС) № 492/2011 на Европейския парламент и на Съвета от 5 април 2011 г. относно свободното движение на работници в Съюза), и член 2 от акта, посочен в точка 8 от приложение XXII към Споразумението за ЕИП (Единадесета Директива 89/666/ЕИО на Съвета от 21 декември 1989 г. относно изискванията за оповестяване на данни за клонове, открити в една държава членка от някои видове дружества, регулирани от правото на друга държавa).
               
            
                  2.
               
               
                  Да осъди Кралство Норвегия да заплати съдебните разноски.
               
            
         Правна и фактическа обстановка и основания, приведени в подкрепа на иска:
      
      
                  —
               
               
                  Настоящата искова молба се отнася до различни изисквания (за националност и/или) за пребиваване, предвидени в норвежкото дружествено право по отношение на лица, заемащи определени ръководни длъжности в дружества, регистрирани и учредени в Норвегия. Съответните законодателни разпоредби включват различни изисквания за пребиваване в Норвегия на част от учредителите на дружествата, управителите, членовете на съвети и членовете на събранието на дружеството (корпоративните служители). Същевременно в тези разпоредби се определя, че посочените изисквания за пребиваване не се прилагат по отношение на граждани на държави от ЕИП, но само при условие че те пребивават в такава държава,
               
            
                  —
               
               
                  По този начин разпоредбите ограничават възможността на законно установени в друга държава от ЕИП дружества да започнат и извършват стопанска дейност в Норвегия, доколкото същите имат корпоративни служители, които или не са граждани на държава от ЕИП, или са граждани на държава от ЕИП, които не пребивават в ЕИП. Разпоредбите ограничават също възможността на гражданите на държави от ЕИП, които не пребивават в ЕИП, да заемат длъжности като корпоративни служители на норвежки дружества,
               
            
                  —
               
               
                  Надзорният орган на ЕАСТ („Органът“) твърди, че посочените разпоредби се свеждат преди всичко до необосновано ограничение на свободата на установяване в Норвегия на дружества, учредени в съответствие с правото на държава от ЕИП и имащи седалище в ЕИП, което следователно нарушава член 31 от Споразумението за ЕИП. Тези изисквания освен това са несъвместими с Директива 89/666. На последно място, от гледна точка на лицата, към които са насочени тези разпоредби, те нарушават също член 28 от Споразумението за ЕИП, както и Регламент 492/2011,
               
            
                  —
               
               
                  Производството беше открито през 2014 г. по инициатива на Органа. В хода на контактите му с правителството на Норвегия през последвалите години, наред с другото въз основа на официално уведомително писмо от 4 ноември 2015 г. и мотивирано становище от 12 октомври 2016 г., норвежкото правителство обясни, че изискванията за пребиваване са били предназначени да осигурят достъп до ръководството на дружествата и да позволят на националните органи да упражняват компетентността си по отношение на тези дружества,
               
            
                  —
               
               
                  Правителството на Норвегия счита, че изискванията са необходими, подходящи и целесъобразни,
               
            
                  —
               
               
                  Органът не е съгласен с тази позиция, особено с оглед на редица решения както на Съда на ЕАСТ, така и на Съда на ЕС, по които за сходни изисквания е установено, че противоречат съответно на член 31 от Споразумението за ЕИП и на член 49 от ДФЕС,
               
            
                  —
               
               
                  Следва да се отбележи, че правителството на Норвегия е изготвило предложения, насочени към смекчаването на тези изисквания. Етапът на обществена консултация на законодателния процес е приключен на 16 януари 2020 г. Към момента на подаване на настоящата искова молба тези предложения все още не бяха приети.